เทคโนโลยีเงินฝาก
เรื่องอัตราดอกเบี้ยเงินฝากออมทรัพย์ทั่วไป 0% ที่ธนาคารทหารไทยสร้างประวัติศาสตร์แม้จะเป็นช่วงสั้นๆ
11 มิ.ย. 2559

โดย...นายรัษฎา
เรื่องอัตราดอกเบี้ยเงินฝากออมทรัพย์ทั่วไป 0% ที่ธนาคารทหารไทยสร้างประวัติศาสตร์แม้จะเป็นช่วงสั้นๆ สาเหตุหลักมาจากปัญหาที่ธนาคารอุ้มเงินฝากจำนวนมาก ขณะที่ปล่อยสินเชื่อได้น้อยกว่า จึงต้องลดต้นทุน 
แต่ในรายละเอียดแล้ว ธนาคารทหารไทยมีการเสนอบัญชีอัตราดอกเบี้ยเงินฝากออมทรัพย์ 0% มาก่อนหน้านี้ระยะหนึ่งแล้ว เรียกว่าบัญชี ทีเอ็มบี ออลล์ฟรี โดยใช้ดอกเบี้ยเงินฝาก 0% แลกกับการให้ลูกค้าทำธุรกรรม กดเงิน โอนเงิน จ่ายเงิน ผ่านแบงก์โดยไม่เสียค่าธรรมเนียม เดือนละ 5 ครั้ง
ผู้ฝากเงินที่คำนวณแล้วว่าคุ้ม ยอมที่จะไม่ได้ดอกเบี้ยเงินฝาก แลกกับค่าธรรมเนียมในการกด โอน จ่าย แบบข้ามเขต ข้ามธนาคาร ในแต่ละเดือนจำนวนมาก ก็ตัดสินใจมาเปิดบัญชีเงินฝากดังกล่าว
ขณะเดียวกัน ธนาคารก็ถือว่าบัญชีดังกล่าว ไม่ใช่บัญชีเพื่อการออมเงิน แต่มีวัตถุประสงค์เฉพาะ เพื่อใช้ในการกด โอน จ่าย วิธีนี้ทำให้สามารถดึงลูกค้าเงินฝากออมทรัพย์ไว้ได้ และยังจะได้ลูกค้าจากแบงก์อื่นข้ามมาด้วย รวมทั้งค่าธรรมเนียมด้านอื่นแทน
ต้องติดตามว่า ด้วยเทคโนโลยีด้านไอที และผลิตภัณฑ์ทางการเงินที่ถูกพัฒนาขึ้นอย่างรวดเร็ว ประกอบกับเศรษฐกิจที่ยังไม่ฟื้นตัวอย่างชัดเจน ทำให้สินเชื่อปล่อยไม่ได้ตามเป้าหมาย
ทำให้มีความเป็นไปได้ว่า ธนาคารอื่นน่าจะกำลังคิดผลิตภัณฑ์ทางการเงินที่ลดต้นทุนดอกเบี้ยเงินฝากให้ได้มากที่สุด รวมทั้งดอกเบี้ย 0% โดยไม่เสียลูกค้าเงินฝากออมทรัพย์ดั้งเดิมไปให้ที่อื่น เพื่อที่ว่า เมื่อเศรษฐกิจกลับมาฟื้นตัว ฐานเงินฝากดังกล่าวก็พร้อมจะนำมาปล่อยสินเชื่อได้ทันที